CELEX: 62022TN0170
Language: mt
Date: 2022-03-31 00:00:00
Title: Kawża T-170/22: Rikors ippreżentat fil-31 ta’ Marzu 2022 – Telefónica de España vs Il-Kummissjoni

23.5.2022   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 207/50
            
         
      Rikors ippreżentat fil-31 ta’ Marzu 2022 – Telefónica de España vs Il-Kummissjoni
      (Kawża T-170/22)
      (2022/C 207/66)
      Lingwa tal-kawża: l-Ingliż
      
         Partijiet
      
      
         Rikorrent: Telefónica de España, SA (Madrid, Spanja) (rappreżentanti: F. González Díaz, avukat, P. Stuart, Barrister-at-Law u J. Blanco Carol, avukat)
      
         Konvenut: Il-Kummissjoni Ewropea
      
         Talbiet
      
      Ir-rikorrenti titlob li l-Qorti Ġenerali jogħġobha:
      
                  —
               
               
                  tannulla d-deċiżjoni tal-Kummissjoni Ewropea tal-21 ta’ Jannar 2022 dwar is-Sejħa għal Offerti DIGIT/A3/PR/2019/RP/010 – Servizzi Trans-Ewropej għat-Telematika bejn l-Amministrazzjonijiet (TESTA);
               
            
                  —
               
               
                  tagħti kwalunkwe rimedju ieħor li l-Qorti Ġenerali tqis xierqa fiċ-ċirkustanzi;
               
            
                  —
               
               
                  u, fi kwalunkwe każ, tikkundanna lill-Kummissjoni għall-ispejjeż legali u taxxi u spejjeż oħra tar-rikorrenti inkorsi b’konnessjoni ma’ dan ir-rikors.
               
            
         Motivi u argumenti prinċipali
      
      Insostenn tar-rikors tagħha, ir-rikorrenti tinvoka sitt motivi.
      
                  1.
               
               
                  L-ewwel motiv, ibbażat fuq l-allegazzjoni li l-konvenuta żbaljat fil-liġi, u wettqet żbalji ta’ fatt u ta’ evalwazzjoni, billi ppenalizzat lill-konsorzju (1) talli naqas milli jipprovdi informazzjoni li qatt ma kienet rikjesta fl-ispeċifikazzjonijiet tas-sejħa għal offerti, bi ksur tal-prinċipju ta’ trasparenza.
               
            
                  2.
               
               
                  It-tieni motiv, ibbażat fuq l-allegazzjoni li l-konvenuta żbaljat fil-liġi, u wettqet żbalji ta’ fatt u ta’ evalwazzjoni, billi naqset milli tagħti marka għall-offerta (2) skont l-ispeċifikazzjonijiet tas-sejħa għal offerti, bi ksur tal-prinċipji ta’ trasparenza u ta’ ċertezza legali.
               
            
                  3.
               
               
                  It-tielet motiv, ibbażat fuq l-allegazzjoni li l-konvenuta żbaljat fil-liġi, u wettqet żbalji ta’ fatt u ta’ evalwazzjoni, billi naqset milli tistabbilixxi kriterji ta’ attribuzzjoni ċari u mhux ambigwi, u naqset milli tipprovdi l-informazzjoni neċessarja sabiex jiġi evalwat kif tingħata marka għall-offerta, bi ksur tal-prinċipji ta’ trasparenza u ta’ ċertezza u d-drittijiet tad-difiża.
               
            
                  4.
               
               
                  Ir-raba’ motiv, ibbażat fuq l-allegazzjoni li l-konvenuta żbaljat fil-liġi, u wettqet żbalji ta’ fatt u ta’ evalwazzjoni, billi naqset milli tfittex kjarifiki meta possibbli u utli, bi ksur tal-prinċipji ta’ amministrazzjoni tajba u ta’ ekwità proċedurali.
               
            
                  5.
               
               
                  Il-ħames motiv, ibbażat fuq l-allegazzjoni li l-proċedura ta’ għoti ta’ kuntratti kienet ivvizzjata b’sensiela ta’ istanzi ta’ ksur ta’ prinċipji fundamentali tad-dritt tal-Unjoni Ewropea.
               
            
                  6.
               
               
                  Is-sitt motiv, ibbażat fuq l-allegazzjoni li l-konvenuta żbaljat fil-liġi meta naqset milli timponi xi miżuri sabiex tissalvagwardja d-drittijiet tal-Istati Membri taħt l-Artikolu 346 TFUE li ma jiżvelawx informazzjoni kuntrarja għall-interessi essenzjali tas-sigurtà tagħhom, u kisret il-prinċipju ta’ ugwaljanza fit-trattament.
               
            
         (1)  Il-“konsorzju”, kif iddefinit fir-rikors, huwa kompost minn Telefonica de España, ir-rikorrenti, flimkien ma’ żewġ entitajiet oħrajn.
      
         (2)  Permezz ta’ “l-offerta” huwa mifhum l-offerta ta’ prezz tal-konsorzju.